Krištúfková, Petra, poslankyňa NR SR (2022-10-27):
Ďakujem za slovo. Vážený pán predsedajúci, vážené kolegyne, vážení kolegovia, predkladám návrh zákona v druhom čítaní. Je to návrh zákona, ktorý historicky zvyšuje prídavok na dieťa a je to ďalší veľký krok systémovej podpore rodín. V prvom čítaní bolo schválené zvýšenie na 50 eur a teraz s radosťou oznamujem, že predkladám pozmeňujúci návrh, ktorý historicky zvyšuje sumu prídavku na dieťa, a to až na 60 eur na každé jedno dieťa. To znamená, že rodina s dvomi deťmi dostane od štátu 120 eur, s tromi deťmi 180 eur a, samozrejme, sa to bude zvyšovať úmerne počtom detí v rodine. Prídavok na dieťa v tomto historicky najväčšom zvýšení bude rodinám vyplácaný prvýkrát už za január 2023. Bude to veľká pomoc pre rodiny, najmä mladé rodiny a matky samoživiteľky. Tu by som rada pripomenula aj našu úpravu náhradného výživného, ktoré dnes môže poberať každý jeden rodič, resp. matka samoživiteľka, ktorej povinný, to znamená neplatiaci druhý rodič, poväčšine otec dieťaťa, neposiela súdom určené riadne výživné. V zákone sme odstránili prekážky, ktoré obmedzovali jeho poberanie, o náhradné výživné môže požiadať každá matka samoživiteľka bez skúmania jej príjmu do domácnosti. A celý proces je zrýchlený plus náhradné výživné je vyplácané v rovnakej výške, akú určil súd. Vrátim sa teraz späť k návrhu zákona. Súčasťou tohto predkladaného návrhu zákona je aj opätovné zavedenie príspevku na začiatku školského roka, a to vo výške 110 eur. Znamená to, že schválením tohto návrhu rodiny s deťmi o tento príspevok neprídu, pretože bude kontinuálne jeho vyplácanie pokračovať. Obdobie nástupu dieťaťa do školy je finančne najnáročnejším obdobím a práve preto sa budem snažiť o debatu a o podporu na rozšírenie poberateľov príspevku aj pre deti prechádzajúce na druhý stupeň a na strednú školu. Návrh zákona vstupuje aj do zákona o životnom minime a to z dôvodu, aby sa príspevok na začiatku školského roka nepočítal za príjem a tým pádom nemal vplyv na dávky, pri ktorých sa posudzuje príjem, napríklad hmotná núdza alebo príspevky na kompenzáciu. Návrh zákona ešte obsahuje technickú úpravu, a to k účtu úradu práce, z dôvodu, aby sa mohli presúvať platby výživného od biologického rodiča pre dieťa v pestúnskej starostlivosti za mesiac december na osobitný účet, z ktorého budú vyplatené v januári. Inak by zostatok účtu musel byť vrátený ministerstvu financií. K tomuto návrhu zákona predkladám aj druhý pozmeňujúci návrh. Týmto pozmeňujúcim návrhom sa umožní deťom v náhradnej starostlivosti pracovať bez toho, aby výška ich príjmu ovplyvnila poberanie opakovaného príspevku dieťaťa. To znamená, aktuálne si takéto dieťa môže privyrobiť iba 58 eur mesačne, ak si privyrobí viac, tak sa mu kráti opakovaný príspevok dieťaťu, ktoré poberajú deti zverené do náhradnej starostlivosti. Aktuálny stav ich nemotivuje, aby pracovali, a podporuje čiernu prácu, a preto pozmeňujúcim návrhom rušíme príjmovú hranicu. Takže summa summarum, tento návrh zákona s pozmeňujúcimi návrhmi, ktoré predkladám, je opäť systémovou pomocou pre rodiny, pre mladé rodiny, pre matky samoživiteľky a predovšetkým prináša historické zvýšenie prídavku na dieťa vo výške 60 eur. Ďakujem za podporu tohto návrhu. (Rečníčka sa obrátila k predsedajúcemu a mimo mikrofónu povedala: „A rada by som prečítala pozmeňujúce návrhy.“ )